Na temelju članka 35. stavka 1. točke 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01. – vjerodostojno tumačenje, 129/05., 109/07., 125/08., 36/09., 150/11., 144/12., 19/13. - pročišćeni tekst, 137/15. - ispravak, 123/17., 98/19. i 144/20) i članka 31. Statuta Općine Legrad („Službeni glasnik Koprivničko-križevačke županije“ broj 5/13., 2/18., 19/18. i 2/20), Općinsko vijeće Općine Legrad na 39. sjednici održanoj 27. siječnja 2021. donijelo je

**STATUTARNU ODLUKU**

**o izmjenama i dopunama Statuta Općine Legrad**

**Članak 1.**

 U Statutu Općine Legrad („Službeni glasnik Koprivničko-križevačke županije“ broj 5/13., 2/18., 19/18. i 2/20) u članku 16. brišu se riječi „lokalnog“ i „mjesnog“.

**Članak 2.**

 Članak 17. mijenja se i glasi:

 „Građani mogu neposredno sudjelovati u odlučivanju o lokalnim poslovima putem referenduma i zbora građana, u skladu sa zakonom i ovim Statutom.

 Na postupak provođenja referenduma odgovarajuće se primjenjuju odredbe zakona kojim se uređuje provedba referenduma.

 Na Odluke donesene u svezi s referendumom i na referendumu primjenjuje se odredbe Statuta o nadzoru zakonitosti općih akata, sukladno odredbama zakona.“

**Članak 3.**

 Članak 18. mijenja se i glasi:

 **„**Na temelju odredaba zakona i ovog Statuta raspisivanje referenduma može predložiti najmanje jedna trećina članova Općinskog vijeća, općinski načelnik, 20 % ukupnog broja birača Općine i većina vijeća mjesnih odbora na području Općine.

 Ako je raspisivanje referenduma predložila najmanje jedna trećina članova Općinskog vijeća, općinski načelnik ili većina vijeća mjesnih odbora na području Općine, Općinsko vijeće je dužno izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.

 Odluka o raspisivanju referenduma donosi se većinom glasova svih članova Općinskog vijeća.

 Ako je raspisivanje referenduma predložilo 20% od ukupnog broja birača Općine, predsjednik Općinskog vijeća je dužan zaprimljeni prijedlog dostaviti tijelu državne uprave nadležnom za lokalnu i području (regionalnu) samoupravu u roku od 30 dana od zaprimanja prijedloga.

 Tijelo državne uprave iz stavka 4. ovog članka će u roku od 60 dana od dostave utvrditi ispravnost podnesenog prijedloga, odnosno utvrditi da li je prijedlog podnesen od potrebnog broja birača na području Općine i je li referendumsko pitanje sukladno odredbama zakona te odluku o utvrđenom dostaviti Općinskom vijeću. Ako tijelo državne uprave utvrdi da je prijedlog ispravan, Općinsko vijeće raspisat će referendum u roku od 30 dana od zaprimanja odluke. Protiv odluke tijela državne uprave kojoj je utvrđeno da prijedlog nije ispravan nije dozvoljena žalba, već se može pokrenuti upravni spor pred Visokim upravnim sudom Republike Hrvatske.“

**Članak 4.**

 Članak 19. mijenja se i glasi:

 „Pravo glasovanja na referendumu imaju građani koji imaju prebivalište na području Općine i upisani su u popis birača.

 Odluka donesena na referendumu obvezatna je za Općinsko vijeće, osim odluke donesene na savjetodavnom referendumu koja nije obvezatna.“

**Članak 5.**

 Članci 21., 22. i 23. se brišu.

**Članak 6.**

 Članak 24. mijenja se i glasi:

 „Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga Općine te raspravljanja o potrebama i interesima građana od lokalnog značenja, u skladu sa zakonom i ovim Statutom.

 Zborove građana saziva vijeće mjesnog odbora u skladu sa ovim Statutom.

 Zborovi građana sazivaju se za cijelo područje ili za dio područja mjesnog odbora koji čini zasebnu cjelinu.

 Zborove građana može sazvati i Općinsko vijeće i općinski načelnik radi raspravljanja i izjašnjavanja građana o pitanjima od značenja za Općinu.

 Kada zborove građana saziva Općinsko vijeće ili općinski načelnik, zborovi građana se sazivaju za cijelo područje ili za dio područja općine, pojedina naselja ili dijelove naselja na području općine, a mogu se sazvati i za cijelo područje ili za dio područja mjesnog odbora koji čini zasebnu cjelinu.

 Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.

 Mišljenje dobiveno od zbora građana obvezatno je za mjesni odbor, a savjetodavno za Općinsko vijeće i općinskog načelnika.

 Način sazivanja, rada i odlučivanja na zboru građana uređuje se posebnom odlukom Općinskog vijeća u skladu sa zakonom i ovim Statutom.“

**Članak 7.**

 Članak 25. mijenja se i glasi:

 „Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga Općine od lokalnog značenja, u skladu sa zakonom i ovim Statutom.

 O prijedlogu i peticiji iz stavka 1. ovog članka Općinsko vijeće mora raspravljati ako ga potpisom podrži najmanje 10% od ukupnog broja birača na području Općine te dati odgovor podnositeljima najkasnije u roku od tri mjeseca od zaprimanja prijedloga.

 Prijedlozi i peticije iz stavka 1. ovog članka mogu se podnijeti i elektroničkim putem u skladu s tehničkim mogućnostima Općine.“

**Članak 8.**

 Članak 26. mijenja se i glasi:

 „Podneseni prijedlog općeg akta i peticija moraju sadržavati potpuni tekst građanske inicijative.

 Prijedlog mora sadržavati i listu s popisima birača koji su prijedlog podnijeli. Lista s popisom birača mora sadržavati ime i prezime potpisnika, adresu i datum rođenja kako bi se iz liste moglo ustanoviti o kojoj se osobi radi. Ako lista s popisima birača ne sadržava potrebne podatke, potpisi birača su nevažeći. „

**Članak 9.**

U članku 27., stavak 4. mijenja se i glasi:

 „ Tijela Općine iz stavka 1. ovog članka dužna su u službenim prostorijama na vidnom mjestu osigurati potrebna tehnička i druga sredstva za podnošenje predstavki i pritužbi (knjiga pritužbe i sl.) i omogućiti usmeno izjavljivanje predstavke i pritužbe. Predstavke i pritužbe mogu se podnijeti i elektroničkim putem.“

**Članak 10.**

 U članku 28., stavku 1. točka 3. briše se.

**Članak 11.**

 Članak 30. mijenja se i glasi:

 „Općinsko vijeće ima 9 članova.“

**Članak 12.**

 U članku 41. stavak 2. briše se.

**Članak 13.**

 Članak 43. mijenja se i glasi:

 „Općinski načelnik bira se na neposrednim izborima u skladu s posebnim zakonom.“

**Članak 14.**

 Članak 48. mijenja se i glasi:

 „Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, zamijenit će ga privremeni zamjenik kojeg će općinski načelnik imenovati na početku mandata iz reda članova Općinskog vijeća.

 Odluku o imenovanju privremenog zamjenika iz stavka 1. ovog članka općinski načelnik može promijeniti tijekom mandata.

 Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine.

 Privremeni zamjenik za vrijeme zamjenjivanja općinskog načelnika ostvaruje prava općinskog načelnika.

 Ako zbog okolnosti iz stavka 1. ovog članka nastupi prestanak mandata općinskog načelnika, raspisat će se prijevremeni izbori za općinskog načelnika, a do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.

 Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika, po prestanku razloga zbog kojih je općinski načelnik bio onemogućen u obavljanju svoje dužnosti odnosno u slučaju prestanka mandata općinskog načelnika danom stupanja na snagu rješenja o imenovanju povjerenika Vlade Republike Hrvatske.

 O okolnostima iz stavka 1. i 2. ovog članka općinski načelnik ili pročelnik Jedinstvenog upravnog odjela dužan je obavijestiti predsjednika Općinskog vijeća odmah po prestanku tih okolnosti.

 O okolnostima iz stavka 5. ovog članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.“

**Članak 15.**

 Članak 49. mijenja se i glasi:

 „Općinski načelnik može odlučiti hoće li dužnost na koju je izabran obavljati profesionalno.

 O obavljanju dužnosti općinski načelnik je dužan u roku 8 dana od dana stupanja na dužnost dostaviti pisanu obavijest Jedinstvenom upravnom odjelu o tome na koji način će obnašati dužnost.

 Ukoliko općinski načelnik ne dostavi pisanu obavijest u roku iz stavka 2. ovog članka smatra se da dužnost obavlja volonterski.

 Dan stupanja na dužnost općinskog načelnika smatra se dan početka mandata određen posebnim zakonom.

 Općinski načelnik može tijekom mandata promijeniti način obavljanja dužnosti, dostavom pisane obavijesti o promjeni načina obavljanja dužnosti Jedinstvenom upravnom odjelu.

 Ako u obavijesti iz stavka 5. ovog članka nije naveden dan početka novog načina obavljanja dužnosti, novi način obavljanja dužnosti započinje prvog dana sljedećeg mjeseca nakon dostave pisane obavijesti.

 Općinski načelnik koji dužnost obavlja volonterski ne može promijeniti način obavljanja dužnosti u godini održavanja redovnih lokalnih izbora.“

**Članak 16.**

 U članku 50., stavku 1. brišu se riječi „i zamjeniku općinskog načelnika“.

 U istom članku 50., stavak 2. mijenja se i glasi:

 „Pročelnik Jedinstvenog upravnog odjela će u roku od 8 dana od nastupanja nekog od razloga navedenih u stavku 1. ovog članka, obavijestiti Vladu Republike Hrvatske o prestanku mandata općinskog načelnika radi raspisivanja prijevremenih izbora za novog općinskog načelnika, u slučajevima propisanim Zakonom.“

 U istom članku 50., stavak 3. se briše.

**Članak 17.**

 Članak 51. mijenja se i glasi:

 „Općinski načelnik može se opozvati putem referenduma.

 Raspisivanje referenduma za opoziv može predložiti:

* 20 % ukupnog broja birača u Općini,
* 2/3 članova Općinskog vijeća.

 Ako je raspisivanje referenduma za opoziv predložilo 20% ukupnog broja birača u Općini, Općinsko vijeće raspisat će referendum za opoziv općinskog načelnika u skladu s odredbama Zakona o lokalnoj i područnoj (regionalnoj) samoupravi i zakona kojim se uređuje raspisivanje referenduma u dijelu koji se odnosi na utvrđivanje je li prijedlog podnesen od potrebnog broja birača u Općini.

 Ako je raspisivanje referenduma za opoziv predložilo 2/3 članova Općinskog vijeća, odluku o raspisivanju referenduma za opoziv općinskog načelnika, Općinsko vijeće donosi dvotrećinskom većinom glasova svih članova Općinskog vijeća.

 Referendum za opoziv općinskog načelnika ne smije se raspisati prije proteka roka od 6 mjeseci od održanih izbora ili ranije održanog referenduma za opoziv, kao ni u godini u kojoj se održavaju redovni izbori za općinskog načelnika.“

**Članak 18.**

 Iza članka 51. dodaju se novi članci 51.a i 51.b koji glase:

**„51.a**

 Odluka o opozivu općinskog načelnika je donesena ako se na referendumu za opoziv izjasnila većina birača koji su glasovali, uz uvjet da ta većina iznosi najmanje 1/3 ukupnog broja birača upisanih u popis birača u Općini.

 Na postupak referenduma za opoziv odgovarajuće se primjenjuju odredbe Zakona o lokalnoj i područnoj (regionalnoj) samoupravi i zakona kojim se uređuje provedba referenduma.

**Članak 51.b**

 Ako prije isteka mandata prestane mandat općinskom načelniku i ako je prestanak mandata općinskog načelnika nastupio opozivom, raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.“

**Članak 19.**

Članak 52. mijenja se i glasi:

 „O svim promjenama tijekom trajanja mandata općinskog načelnika, pročelnik Jedinstvenog upravnog odjela dužan je bez odgode obavijestiti tijelo državne uprave nadležno za lokalnu i područnu (regionalnu) samoupravu.“

**Članak 20.**

 U članku 56., stavku 3. riječi „o koncesiji“ brišu se.

**Članak 21.**

 Iza članka 74. dodaje se novi članak 74.a koji glasi:

**„Članak 74.a**

 Općina je dužna javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.

 Objava informacija iz stavka 1. ovog članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.“

**Članak 22.**

U članku 78.b., stavku 2. iza riječi „Hrvatske“ briše se točka i dodaju se riječi „te drugog ovlaštenog predlagatelja utvrđenog Poslovnikom Općinskog vijeća.“

**Članak 23.**

 Iza članka 78.b dodaju se novi članci 78.c, 78.d, 78.e i 78.f koji glase:

**„Članak 78.c**

 Ako do isteka roka privremenog financiranja nije donesen proračun, a općinski načelnik je onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika općinskog načelnika.

**Članak 78.d**

 Kada je nakon provedenih prijevremenih izbora konstituirano novoizabrano Općinsko vijeće, do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

**Članak 78.e**

 Kada u postupku nadzora zakonitosti općeg akta nadležno tijelo državne uprave donese odluku o obustavi proračuna Općine, odnosno odluku o potvrdi odluke općinskog načelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

 Ako Visoki upravni sud Republike Hrvatske u postupku ocjene zakonitosti općeg akta ukine proračun Općine, Općinsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u „Narodnim novinama“. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

**Članak 78.f**

 Odluka o financiranju nužnih rashoda i izdataka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi.“

**Članak 24.**

 Ova Statutarna odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE LEGRAD**

**KLASA: 012-03/21-01/01**

**URBROJ: 2137/10-21-1**

**Legrad, 27. siječnja 2021.**

 **PREDSJEDNICA:**

 **Snježana Kuzmić v.r.**